**ՀԵՆՐԻԿ ԲԱԽՉԻՆԵԱՆ**

**ՀԱՅ ԲԱՆԱՍՏԵՂԾՆԵՐԸ ՂՐԻՄՈՒՄ**

**(14-17-րդ դարեր)**

7-10-րդ դարերում արաբական ծանր լծի հարկադրանքով հազարաւոր հայեր արտագաղթել են Բիւզանդիա: Այստեղից նրանց մի մասը հաստատուել է Ղրիմ թերակղզում[[1]](#footnote-1): Այնուհետեւ՝ 11-րդ դարում յատկապէս սելջուկ թուրքերի աւերիչ արշաւանքները Հայաստանում մի նոր եւ աննախադէպ խոշոր արտագաղթի պատճառ են հանդիսացել: Բազմահազար հայեր, ի թիւս այլ երկրների, դարձեալ գաղթել են նաեւ Ղրիմ: Այստեղ մինչև 13-րդ դարը, հայութեան մասնակի կամ զանգուածային համալրումներով, ձեւաւորուել է մի խոշոր հայկական գաղութ: Յատկանշական է, որ այդ ժամանակաշրջանում հայերն արդէն այնպիսի մեծ թիւ են կազմել Ղրիմում, որ այն անուանուել է Ծովային Հայաստան (Armenia maritima), այլեւ՝ Վերին Հայք:

Ղրիմի հայկական գաղթօջախը համալրուել է նաեւ 14-15-րդ, ապա 16-17-րդ դարերում Հայաստանում ծայր արած նորանոր արտագաղթերի հետեւանքով:

Հայերը հաստատուել էին յատկապէս Կաֆա (Թեոդոսիա), Սուրխաթ (Ստարի Կրիմ), Սուդակ (Սուրոժ), Ղարասու (Բելոգորսկ), Կեօզլով (Եւպատորիա), Օրաբազար (Արմեանսկ) եւ մի շարք այլ քաղաքներում: Ղրիմում ստեղծուել էին նաեւ բազմաթիւ հայկական գիւղեր եւ վանական հաստատութիւններ: 15-րդ դարի կէսերին միայն Կաֆայում բնակուել են շուրջ 50 000 հայեր:

Յատկապէս աշխոյժ ներքին եւ արտաքին առեւտրի միջոցով հայութիւնը Ղրիմում արդէն 14-15-րդ դարերում գրաւել էր առաջատար դիրք, ինչի շնորհիւ ղրիմահայ գաղթավայրն ունէր ներքին ինքնավարութիւն, անգամ զինուած ուժեր: Այդ ամէնը կայուն հիմք է հանդիսացել նաեւ հայ կրթական ու մշակութային կեանքի տեւական ծաղկման համար:

Հայկական ճարտարապետութեան աւանդոյթներով մի շարք հայաշատ քաղքներում կառուցուել են բազմաթիւ հայկական եկեղեցիներ: Միայն Կաֆայում դրանց թիւն անցել է երեք տասնեակից: Ղրիմահայութեան տնտեսական ու մշակութային կենտրոնը հանդիսացած այդ քաղաքի բազում քաղաքացիական եւ պաշտպանական կառոյցներ եւս, այդ թւում նաեւ «Հայոց բերդ» կոչուած պարիսպը, հայ շինարարների ձեռքի գործն էին:

11-րդ դարից սկսած, յատկապէս 14-17-րդ դարերում, դպրոցներ են գործել Ղրիմի քաղաքների բազում հայկական եկեղեցիներին կից եւ վանքերում: Նշանաւոր են եղել Սուրխաթին մերձ Սուրբ Խաչ (Սուրբ Նշան) եւ Կաֆային մերձ Սուրբ Անտոնի վանքերի բարձր կարգի դպրոցները: Մի շարք եկեղեցիներում ու վանքերում գործել են նաեւ գրչատներ: Միայն Մաշտոցեան Մատենադարանում պահպանւում են Ղրիմում գրչագրուած շուրջ 300 հայերէն ձեռագիր մատեաններ: Հայ մանրանկարչութեան պատմութեան մէջ իր առանձնակի տեղն է ունեցել Ղրիմի մանրանկարչութեան դպրոցը:

14-17-րդ դարերում Ղրիմում ծաղկել է նաեւ հայ բանաստեղծութիւնը: Այստեղ հանդէս եկած հայ բանաստեղծները կա՛մ Հայաստանից գաղթած են եղել կա՛մ արդէն ծնունդով եղել են ղրիմեցիներ, կա՛մ ժամանակաւորապէս այցելել են թերակղզի: Յատկանշական է, որ նրանց ստեղծագործութեան մէջ ոչ միայն արծարծուել են հայ միջնադարեան բանաստեղծութեան աւանդական թեմաները, այլեւ արտացոլուել են Ղրիմի ներքին կեանքը, պատմական անցքերը, տեղի հայ գաղթավայրի կացութիւնը: Նման ստեղծագործութիւններն արժէքաւոր են նաև Ղրիմի պատմութեան ուսումնասիրութեան համար:

**\* \* \***

Ղրիմում գործած մեզ յայտնի առաջին հայ բանաստեղծը 14-րդ դարի գրիչ **Տէրտէր** **Երեւանցին** է[[2]](#footnote-2): Թողնելով իր ծննդավայր Երեւանը, նա գաղթել է Ղրիմ, հաստատուել Կաֆայում: Այդ մասին նա ինքը վկայել է.

*Յերկրէն եկի այն Հայաստան,*

*ի քաղաքէն այն պատուական,*

*որ իր անունն էր Երեւան…*

*Ի ծովս անցայ այս անսահման,*

*ի քաղաքն ելայ՝ ի ֆռանկ Կաֆան:*

Տէրտէր Երեւանցին ձեռագրեր է ընդօրինակել Սուրխաթ եւ Կոկսու քաղաքներում (1336 թ.): Յայտնի է նրա հեղինակած մի բանքը, որ ներկայացնում է խաղողի, գինու եւ իմաստասէրի վիճաբանութիւնը: Դրամատիկական տարրերով հիւսուած այդ յուրօրինակ ստեղծագործութեան մէջ աշխարհիկ ոգին, ի դէմս խաղողի եւ գինու, յաղթում է կրօնական միտքը մարմնաւորող իմաստասէրին:

15-րդ դարի խոշոր հայ բանաստեղծներից մէկը՝ **Մկրտիչ Նաղաշը**, որ եղել է Ամիդի հայոց հոգեւոր առաջնորդ, թուրքերի հալածանքներից հարկադրուած, թողել է հայրենիքը եւ չորս տարի (1443-1447 թթ.) ապրել Ղրիմում[[3]](#footnote-3): Թէեւ նա գտնուել է հայաշատ Կաֆա քաղաքում, սակայն իրեն պանդուխտ է զգացել: Ըստ երեւոյթին, այստեղ է նա գրել հայ պանդուխտի ծանր նիւթական ու հոգեկան վիճակն արտացոլող իր մեծարժէք տաղերը, որոնք միջնադարեան հայ պանդխտութեան երգերի լաւագոյն նմուշներն են:

1475 թուականին, երբ թուրք-թաթարական զօրքերը պաշարել են Կաֆան, քաղաքի բնակիչները, որ հիմնականում հայեր էին, հերոսաբար դիմադրել են թշնամուն: Հնգօրեայ պաշարումից յետոյ քաղաքն ընկել է եւ աւերուել: Բազմաթիւ հայեր զոհուել են կամ գերեվարուել: Այդ մեծ աղէտի առթիւ **Ներսէս Կաֆացին**, որ նոյնպէս իրեն **ղարիպ**-պանդուխտ է համարել, գրել է «Ողբ մայրաքաղաքին Կաֆայու» յիշատակարանային-ողբական երկը[[4]](#footnote-4): Ներսէսն, ըստ երեւոյթին, եղել է պաշարուածներից մէկը եւ ականատեսի ու ժողովրդի մարդու անկեղծութեամբ ու անմիջականութեամբ նկարագրել է դաժան իրողութիւնները: Նա ինքն էլ սարսափահար է եղել քաղաքն աւերող թուրքական թնդանօթների ահեղ հռնդիւնից եւ ասես անմիջական տպաւորութեան ներքոյ շարադրել հետեւեալ տողերը.

*Մեծ-մեծ թօփերն երբ քաշէին,*

*երկինք ’ւ երկիր կու դողային...*

*Տըղայք մեռան յահէ ձայնին,*

*կանայք յահէն զարհուրէին...*

Այս ողբը, ինչպէս գրում է գրականագէտ Պօղոս. Խաչատրեանը, «ցոյց է տալիս, թէ թուրք զաւթիչներն իրենց նոր նուաճած վայրերում ինչպիսի դաժան գործողութիւնների էին դիմում»[[5]](#footnote-5): Ահա մի հատուած թուրքերի կազմակերպած բռնի մանկաժողովի նկարագրութիւունից.

*Զհօրըն գըլուխըն կըտրեցին,*

*զորդիքն առին եւ գերեցին,*

*անխընայ ժողովեցին*

*զերկու եղբարքն ի մէկ տեղին:*

*Զնոր պըսակած հարսն ու փեսան*

*լալով առին՝ ի նաւ դըրին:*

Նոյն Կաֆա քաղաքում 1488 թուականին թուրքերը խոշտանգելով սպանել են քրիստոնէական հաւատքին հաւատարիմ մնացած երիտասարդ Աստուածատուրին: Ղրիմահայ համբաւաւոր մանկավարժ **Գրիգոր վարդապետ Կաֆացին** (**Րաբունի**) այդ իրողութեան շուրջ հիւսել է մի վկայաբանական տաղ՝ որոշ յուզիչ մանրամասներով շարադրելով «Հայկազեան ազգի» նոր վկայի նահատակութեան պատմութիւնը[[6]](#footnote-6):

Թուրքերի կողմից Կաֆայի գրաւումից ու աւերումից յետոյ տեղի հայ տնտեսական ու կրթական-մշակութային կեանքը միառժամանակ խամրել է: Սակայն 16-րդ դարում քաղաքի հայ համայնքը վերստին ոտքի է կանգնել և շարունակել իր աշխոյժ գործունեութիւնը:

16-րդ դարի առաջին կէսին հանդէս եկած ականաւոր հայ բանաստեղծ **Մարտիրոս Խարասարցին** երկար ժամանակ ապրել եւ գործել է Կաֆայում: Գինու և ուրախութեան կենսուրախ այս երգիչը մի գովերգ է ձոնել այդ քաղաքին՝ «Տաղ եւ գովասանք Կաֆային» խորագրով[[7]](#footnote-7): Գովերգի իւրաքանչիւր տունն աւարտւում է «Աստուած թող շէն պահէ զԿաֆայ» մաղթանքով, որ նաեւ տաղի սկզբնատողն է: Բանաստեղծը մեր առջեւ բացել է վերստին ծաղկած այդ շէն ու վաճառաշահ քաղաքի պատկերը՝ բարւոք կեանքով ապրող իր բնակիչներով.

*Բոլոր պարիսպն, որ ի նմա կայ,*

*գերահըռչակ անուն նորա...*

*Դըռներն ամուր, որ ի նըմա,*

*եկեղեցիքըն՝ գերակայ,*

*զանգակներուն ձայնըն կու գայ.*

*Աստուած թող շէն պահէ զԿաֆայ:*

*Ճոխայ ամէն մարդ եւ խընդայ,*

*մանուկ եւ մեծ եւ երեխայ,*

*յերեսնուն լոյս թափեալ՝ ցոլայ.*

*Աստուած թող շէն պահէ զԿաֆայ:*

*Նաւն ի ծովէն շատ բարեօք գայ,*

*շուրջ վանքերօքն ուրախանայ,*

*որդիք մարդկան ի յուխտ կ’երթայ*

*Աստուած թող շէն պահէ զԿաֆայ:*

Խարասարցին գոհունակութեամբ է նշել, որ «Հայոց տուն է այժըմ Կաֆայ՝ ձայնն ընդհանուր յերկիր կ’երթայ» եւ մաղթել է.

*Չար թըշնամին թող վերանայ,*

*պատիւ հայոցըս մեծանայ...*

1509 թուականին Աւետիք կրօնաւորը Սուրբ Նշան վանքի ճանապարհին զոհուել է թաթարների ձեռքով: Որոշ ժամանակ անց այդ մասին մի ներբողական-ողբական բանք է գրել ժամանակի բանաստեղծներից մէկը՝ **Վարդապետ Կաֆացին**[[8]](#footnote-8):

Երկար ժամանակ Կաֆայում է ապրել ու գործել 16-րդ դարի երկրորդ կէսին հանդէս եկած բանաստեղծ **Վրթանէս Սռնկեցին** (**Կաֆացի**): Եղել է քաղաքի հայոց հոգեւոր առաջնորդը: 1560 թուականին Կաֆան եւ նրա շրջակայքն ամայեցրած ահաւոր սովի առթիւ գրել է «Ի վերայ Կաֆայու սղութեան» բանքը[[9]](#footnote-9): Նա սարսափով է արձանագրել Ղրիմի այդ ծաղկուն ու շէն քաղաքում սովի կատարած աւերածությունները, որոնց միացել են թալանն ու կողոպուտը.

*Այնպէս սաստիկ սով եղաւ,*

*որ սովուն բազումք սատկէին,*

*թաթարքըն գազանաբար*

*ըզմեռեալս հանեալ՝ ուտէին...*

*Ամէնն աւազակ եղան,*

*ըզմիմեանս կողոպտէին:*

1567 թուականին Կաֆայում, յանուն քրիստոնէական հաւատքի, տանջամահ լինելով՝ նահատակուել է 18-ամեայ Պարոն Լոյսը: Այդ առթիւ Վրթանէս Սռնկեցին գրել է երկու վկայաբանական տաղեր, որոնց մէջ բաւական տպաւորիչ կերպով պատկերել է մահմեդականների բոլոր բռնութիւններին արիաբար դիմակայող հայ պատանու կերպարը[[10]](#footnote-10): Ահա մի երկխօսութիւն նրա եւ նրան խոշտանգողների միջեւ.

*Ասին. «Ըզքեզ կրակով կ’այրեմք»,*

*ասաց. «Ես տամ գինըն փայտին»,*

*ասին. «Սըրով կըսպանանեմք»,*

*ասաց. «Յօժար է իմ հոգին»:*

«*Ղրիմի հայ գաղթօջախում*,– գրում է Ասատուր Մնացականեանը,– *Պարոն Լոյս նահատակի անունը յատկապէս Վրթանէս Վարդապետի տաղերի շնորհիւ դառնում է հայապահպանութեան մի նոր ազդակ՝ թուրք-թաթարական հալածանքների դէմ*»[[11]](#footnote-11):

Պարոն Լոյսի նահատակութեան առթիւ մի վկայաբանական տաղ է գրել նաեւ Սռնկեցու աշակերտ **Թումա վարդապետը**[[12]](#footnote-12):

16-րդ դարի երկրորդ կէսին է հանդէս եկել նաեւ **Խեւ Կաֆացին**, որը հեղինակ է սիրոյ երգերի[[13]](#footnote-13):

1475-ից Օսմանեան Թուրքիայի ենթական դարձած Ղրիմի խանութիւնը երբեմն-երբեմն ընդվզել է իր տիրոջ դէմ: Այդպիսի մի ընդվզում ճնշելու համար թուրքական բանակը 1583 թուականին արշաւել է Ղրիմ: Դարձեալ աւերի ու աւարի է մատնուել երկիրը և մասնաւորապէս՝ Կաֆան: Դէպքերի ականատես **Յովհաննէսը** այդ առթիւ գրել է «Ողբ ի վերայ առման Կաֆայի» բանքը[[14]](#footnote-14): Թէ՛ թուրքերի և թէ՛ թաթարների դաժան գործողութիւններից, որ տեւել են մինչեւ 1584 թուականը, մեծապէս տուժել են ինչպէս հայ, այնպէս էլ ռուս բնակիչները: Ողբագրի վկայութեամբ,

*Երկու հարիւր ուռուս գերեցին,*

*զամէն բերեալ՝ վաճառեցին...*

Վերջում հեղինակը մի այսպիսի մաղթանք է արել.

*Վերջըն Աստուծոյ եմք անձին,*

*միթէ պահեմք ըզկամս Նորին,*

*որ այլ փորձանք չի հանդիպի*

*աստուածաշէն Կաֆա քաղքին:*

Շատ աւելի մեծ թուով հայ բանաստեղծներ են հանդէս եկել Ղրիմում 17-րդ դարում:

1602 թուականին ջալալիների աւերիչ արշաւանքի հետեւանքով, ի թիւս բազում հայերի, Թոխաթից (Եւդոկիա) Ղրիմ են գաղթել երկու շնորհալի բանաստեղծներ՝ **Ստեփանոս** եւ **Խաչատուր Թոխաթցիները**: Խաչատուրը, երկար ժամանակ չի մնացել Ղրիմում, անցել է Վենետիկ եւ վերադարձել Թոխաթ: Մինչդեռ Ստեփանոսը շուրջ երկու տասնամեակ գործել է Կաֆայի հայկական եկեղեցիներում եւ Սուրբ Խաչ վանքում, զբաղուել գրչական եւ մանկավարժական արդիւնաւէտ գործունէութեամբ: Կաֆայում հաստատուելուց յետոյ նա մի ողբական բանք է գրել՝ նուիրուած իր հայրենի քաղաքի՝ Թոխաթի առմանն ու աւերմանը («Ողբ ի վերայ Եւդոկիա մեծի քաղաքին»)[[15]](#footnote-15): Ողբի վերջում բանաստեղծը հարկ է համարել գովաբանել Կաֆան, որ իր հիւրընկալ դռներն էր բացել փախստական հայերի առջեւ.

*Կաֆա քաղաք նըման դրախտի*

*’ւ յԵրուսաղէմ սուրբ քաղաքի,*

*մեծ Հըռոմայ ’ւ ըՍտամպօլի,*

*Շամայ, Համթայ ’ւ յԵգիպտոսի:*

*Ամուր պարիսպ շուրջանակի,*

*բերդ մ’այլ ի մէջըն ֆըռանկի,*

*նաւըն բերէ հազար բարի,*

*ձըկունք ելնէ ազգի-ազգի:*

*Վանքեր բազում ’ւ եկեղեցի,*

*հովըն շըրջէ ըզջաղջընի,*

*տաճարք՝ նըման Սողոմոնի,*

*նաեւ հանգոյն սուրբ Սիոնի:*

Իր մի տաղում Ստեփանոս Թոխաթցին գովերգել է նաև Կաֆայի հայկական եկեղեցիների սպասաւորներին: Նա յանուանէ յիշել ու մէկական քառատողով բնութագրել է քսանվեց անձի՝ եպիսկոպոս, քահանայ թէ դպիր: Յատկանշական է, որ մի քանիսին ներկայացրել է բարեհոգի զաւեշտով, ինչը բնորոշ է նրա բանաստեղծական նկարագրին: Ժամանակի զաւեշտական-երգիծական բանաստեղծութեան լաւագոյն նմուշներից է նրա մի տաղը, որտեղ պատկերել է արիւնախում միջատներից կրած իր տառապանքները: Հեղինակել է նաեւ կրօնական տաղեր, այլեւ սրտառուչ եղերերգեր՝ գրուած ինչպէս իր եղբօր, այնպէս էլ այլոց հարազատների մահուան առթիւ[[16]](#footnote-16):

Ստեփանոս Թոխաթցու աշակերտներից է եղել **Զաքարիա Երզնկացին**, որը եւս, ինչպէս իր ուսուցիչը, Կաֆայում ձեռագրեր է ընդօրինակել: Գրել է տաղեր, որոնցից մէկում պատկերել է նաև Ղրիմի 1615 թուականի երկրաշարժի աւերածութիւնները[[17]](#footnote-17):

Շուրջ տաս տարի (1609-1620) Ղրիմում է գործել եւ այնտեղ էլ իր մահկանացուն կնքել մանկավարժ, բանաստեղծ **Ներսէս Անձնապատցին**: Գրել է ողբական ու խրատական բնոյթի կրօնական քերթուածներ եւ մի տաղ, որ ժամանակի պանդխտութեան լաւագոյն երգերից է[[18]](#footnote-18):

Յայտնի են 17-րդ դարում Ղրիմում ապրած **Խաչատուր Կաֆացի** անունով երեք եկեղեցական-մշակութային գործիչներ, որոնք նաեւ բանաստեղծներ են[[19]](#footnote-19): Նրանցից մէկը 1620-1630 թուականներին եղել է Կաֆայի հայոց հոգեւոր առաջնորդներից:

Միւս Խաչատուր Կաֆացին կոչուել է նաեւ **Խաչգռուզ**. ծնուել է 1592 թուականին, Կաֆայում: Տասնվեց տարեկան հասակում (1608) գրի է առել երկու տասնեակից աւելի հայ ժողովրդական երգեր՝ հանդիսանալով առաջին հայ բանահաւաքը: Դա վկայութիւն է այն մասին, որ այդ ժամանակ Ղրիմում լայնօրէն տարածուած են եղել նման երգերը եւ առհասարակ հայ բանահիւսութիւնը: Ժողովրդական երգերի որոշակի ազդեցութեամբ է Խաչգռուզը գրել իր տաղերը, որոնցից մէկն օժտել է նաեւ ժողովրդական առողջ հումորով: Ի դէպ նա հեղինակել է նաեւ մի տարեգրութիւն, որտեղ արձանագրել է 1620-1658 թուականներին Ղրիմում տեղի ունեցած անցքերը:

Երրորդ Խաչատուր Կաֆացին կոչուել է նաև **Խասպեկ**: Նոյնպես ծնուել է Կաֆայում (1610 թ.): Եղել է հմուտ եւ բեղուն գրիչ եւ ծաղկող: Գործել է նաեւ Ղարասուում: Գրել է թէ՛ կրօնական եւ թէ՛ աշխարհիկ տաղեր: Նրա ստեղծագործութեան մէջ առանձնանում է մի վկայաբանական բանք, որտեղ նկարագրուած է 1642 թուականին Ղարասուում Սարգիս դպրի նահատակութիւնը: Ղրիմի խան Մահմեդը թուրք սուլթան Իբրահիմից հրովարտակ է ստանում, որով սուլթանը կարգադրում է նրան, «թէ՝ Ե՛լ, պատերազմի՛ր հետ ըռուս ազգին»: Պատերազմ մեկնելուց առաջ խանը պատուիում է իր տեղապահին՝ ստուգել եւ խստօրէն պատժել բոլոր նրանց, ովքեր չեն գործածում իր պատկերով հատուած դրամները: Դա մի նոր պատրուակ էր՝ հալածանքների ենթարկելու յատկապէս քրիստոնեաներին: Շատերի հետ բանտարկւում է նաեւ Սարգիս դպիրը, որին կախաղան են հանում իր հաւատքը չուրանալու նամար: Ի դէմս Սարգսի, շնորհալի բանաստեղծ Խասպեկը կարողացել է կերտել նահատակի մի բաւական ինքնօրինակ կերպար...

Խաչատուր Խասպեկի մահուան առթիւ (1686 թ.) ողբեր են գրել նրա աշակերտներ **Յովհաննէս** եւ **Սիմէոն Կաֆացիները**: Ժամանակի հայ բանաստեղծութեան մէջ նրանք յայտնի են նաեւ իրենց խոհական, խրատական եւ աշխարհիկ տաղերով[[20]](#footnote-20):

Կաֆայում է ծնուել նաեւ **Վարդան Կաֆացին** (1615-1712): Եղել է ժամանակի լուսաւոր անհատներից մէկը. դեռեւս տասնվեց տարեկան հասակում հաղորդակցուել է Հոմերոսի ստեղծագործութեանը: Ընտրուել է Ղրիմի հայոց հոգեւոր առաջնորդ: Հեղինակ է բազմաթիւ տաղերի: Դրանցից մէկը Կաֆային ուղղված օրհնութիւն է, իսկ մի քանիսը՝ Ղրիմի հայկական եկեղեցիների եւ վանքերի ներբողներ[[21]](#footnote-21): Դիմելով նշանաւոր Սուրբ Խաչ վանքին, բանաստեղծն ասել է.

*Դու ես ապաստան Ղրիմու Կաֆայի,*

*Ղարասու կոչեալ՝ բուրաստանօք լի,*

*այլ՝ արքայանիստ Պահչիսարայի,*

*դաշտաձեւ յերկրին օրհնեալ Կեզլովի,*

*այլ եւ՝ շըրջակայ մօտ գեղօրէի,*

*գլուխ ես կարգեալ եւ վանօրէի,*

*պահապան կենաս ամենայն երկրի...*

Սուրբ Խաչ վանքին մի գեղեցիկ ներբող է ձոնել նաեւ ժամանակի բանաստեղծներից մէկ ուրիշը՝ **Յակոբ Կաֆացին**[[22]](#footnote-22):

17-րդ դարի հայ բանաստեղծութեան խոշորագոյն դէմքերից է **Մարտիրոս** **Ղրիմեցին** (վախճ. 1683): Ծնուել է Կաֆայում, կրթուել Սուրբ Խաչ վանքում՝ աշակերտելով Ստեփանոս Թոխաթցուն: Այնուհետեւ անցել է Երուսաղէմ, որտեղ ստացել է հիմնաւոր կրթութիւն: Դարձել է ազգային-եկեղեցական երեւելի գործիչ: Եղել է Կ. Պոլսի, ապա Երուսաղէմի պատրիարք (1659-1660, 1681-1683): Գործել է նաեւ Ղրիմում. 1661-1664 թուականներին եղել է ղրիմահայութեան հոգեւոր առաջնորդ:

Մարտիրոս Ղրիմեցին թողել է բանաստեղծական արժէքաւոր ժառանգութիւն[[23]](#footnote-23): Նշանաւոր են յատկապէս նրա երգիծական տաղերը: 1672 թուականին գրել է Ղրիմի չափածոյ պատմութիւնը («Պատմութիւն Ղրիմայ յերկրի»): Հիմնականում օգտագործել է պատմական հիմք ունեցող աւանդութիւնները եւ անդրադարձել ռազմա-քաղաքական բոլոր կարեւոր իրադարձութիւններին: Ղրիմահայ գաղութի պատմութիւնը սկսելով 11-րդ դարից, նշել է, որ այն ստուարացել է 14-րդ դարի 30-ական թուականների սկզբին: Այդ ժամանակի տարագիր հայերը

*... ի Կաֆայ կացին սեփհական*

*եւ ի Ղըրիմ քաղաք՝ Սուլխաթ կոչական,*

*եկեղեցովք լըցին ըզվայրսն ամենայն՝*

*փոխան եկեղեցեացն, որք ի Շիրակվան.*

*հոյակապ վանօրայք եւ կըրոնաստան,*

*ի յայրս եւ ի լերինս սըրբոց կայարան.*

*բազումք ի նոցանէ մինչեւ ցայսօր կան,*

*որպէս եւ փառազարդ վանքըն սուրբ Նըշան:*

Արձանագրելով այն տխուր իրողութիւնը, երբ 1475 թուականին թուրքերն աւերելով հայության համար պատսպարան ամրոց հանդիսացած Կաֆան՝ գրաւում են Ղրիմը, պատմագիր-բանաստեղծն այդուհետ անցնում է պատմական ողբի տեսակին.

*Աստանօր ի պատմել ճառս անկարանամ,*

*քանզի ճըմլի սիրտ իմ՝ եղեալ ի դողման.*

*զիա՞րդ կարայց հիւսել զբանս աւաղական*

*ի վերայ ԿաՖայու քաղաքին առման:*

*Շըրջապատեալ եղեն զքաղաքն ամենայն*

*այլասեռ թըշնամիք՝ ծարաւիք արեան,*

*կըրճտեալ ատամամբք իբըր զչար գազան՝*

*գիշատել ըզգառինս գայլօրէն սպառնան...*

*Ամրոց կարծեալ պարիսպն, յոր մեք ապաստան,*

*հարեալ աւերեցին ի սպառակործան:*

Կաֆայից բացի բանաստեղծն անդրադարձել է նաեւ Ղրիմի այլ հայաշատ քաղաքների՝ Ղարասու, Կեօզլով, Բախչիսարայ: Ղրիմահայութեան պատմութիւնը ներկայացնելուց յետոյ նա գոհունակութեամբ նշել է, որ իր հայրենակիցները դիմակայել են բոլոր դժուարութիւններին եւ պահպանել իրենց ազգային ինքնութիւնը.

*Զարմ եւ սերունդք նոցին մինչեւ ցայսօր կան,*

*ծաղկեալք են ի հաւատ քրիստոնեութեան,*

*յիշատակին զնախնիսն, զՏեառնէ գոհանան...*

Նշենք նաեւ, որ տարբեր առիթներով Ղրիմ են այցելել 17-րդ դարի որոշ նշանաւոր հայ բանաստեղծներ (Երեմիա Չէլէպի Քէօմիւրճան, Սիմէոն Ջուղայեցի, Յակոբ Սասնեցի): Վերջինս իր մի տաղում ինքնօրինակ ձեւով նկարագրել է Ղարասուն, նրա բնութիւնը, կառոյցները, հայկական եկեղեցիներն ու հայ հոգեւորականներին...[[24]](#footnote-24)

Բացի յիշուած երկու տասնեակից աւելի անուններից, Ղրիմում 14-17-րդ դարերում հանդէս են եկել նաեւ այլ հայ բանաստեղծներ: Հետագայ դարերում ևս այստեղ գործել են որոշ թուով հայ բանաստեղծներ, սակայն սահմանափակուենք նշուած ժամանակաշրջանով:

Եւ այսպէս, հնուց ի վեր Ղրիմը հյուրընկալ եզերք է եղել տարագիր հայութեան համար, որը մշտապէս գործուն մասնակցութիւն է ունեցել երկրի քաղաքական, տնտեսական եւ կրթական-մշակութային կեանքին: Այն դարձել է նաև **միջնադարյան հայ բանաստեղծութեան օրրաններից մէկը**:

Ամփոփենք։ Յատկապես 11-րդ դարից ի վեր Հայաստանում ծայր առած մեծ եւ փոքր բռնագաղթերի հետեւանքով միջնադարեան հայ մշակոյթը ծաւալուել է երկրից դուրս, գաղթավայրերում: Այս առումով նշանակալից է Ղրիմի հայ գաղթօջախը, որտեղ 14-17-րդ դարերում, մասնավորապես Կաֆա (Թեոդոսիա) հայկական քաղաքում, ի թիւս մշակութային այլ ոլորտների, լայն տարածում է գտել նաեւ հայ բանաստեղծութիւնը:

Նշուած ժամանակաշրջանում Ղրիմում հանդէս եկած հայ բանաստեղծները կա՛մ Հայաստանից գաղթած են եղել կա՛մ արդէն ծնունդով եղել են ղրիմեցիներ, կա՛մ ժամանակաւորապէս այցելել են թերակղզի: Յատկանշական է, որ նրանց ստեղծագործութեան մէջ ոչ միայն արծարծուել են հայ միջնադարեան բանաստեղծութեան աւանդական թեմաները, այլեւ արտացոլուել են Ղրիմի ներքին կեանքը, պատմական անցքերը, տեղի հայ գաղթավայրի կացութիւնը: Նման ստեղծագործութիւններն արժէքաւոր են նաև Ղրիմի պատմութեան ուսումնասիրութեան համար:

Ղրիմի եւ ղրիմահայութեան համար կորստաբեր քաղաքական-ռազմական իրադարձութիւնների եւ տարերային աղէտների առթիւ պատմական, ողբական ու վկայաբանական երկեր են գրել բանաստեղծներ **Ներսէս, Գրիգոր, Վրթանէս, Յովհաննես, Խաչատուր (Խասպեկ) Կաֆացիները** եւ ուրիշներ: Որոշ բանաստեղծներ ներբողել են Ղրիմի քաղաքները, վանքերն ու եկեղեցիները (**Մարտիրոս Խարասարցի**, **Ստեփանոս** **Թոխաթեցի**, **Վարդան** **Կաֆացի** և այլք): 17-րդ դարի նշանաւոր բանաստեղծ **Մարտիրոս Ղրիմեցին** գրել է Ղրիմի չափածոյ պատմութիւնը՝ օգտագործելով պատմական հիմք ունեցող աւանդութիւնները եւ անդրադարձել ռազմա-քաղաքական բոլոր կարեւոր իրադարձութիւններին:

Միառժամանակ Ղրիմում է գործել 15-րդ դարի հայ բանաստռղծութեան առաջատարներից մէկը՝ **Մկրտիչ Նաղաշը**, որն այստեղ է գրել իր նշանաւոր պանդխտութեան տաղերը: Առհասարակ, 14-17-րդ դարերում Ղրիմում ստեղծուել են աշխարհիկ թէ կրօնական բնոյթի բազմաթիւ արժեքաւոր բանաստեղծական երկեր, որոնց շնորհիւ **Ղրիմը հանդիսանում է միջնադարյան հայ բանաստեղծութեան օրրաններից մէկը:**

1. Ղրիմի հայ գաղթավայրի վերաբերեալ մանրամասն տե՛ս **Վարդգէս**. **Միքայէլեան**, Ղրիմի հայկական գաղութի պատմութիւն, Երեւան, ՀԽՍՀ ԳԱ Հրատ., 1964: [↑](#footnote-ref-1)
2. Տե՛ս «ԺԴ դարի հայերէն ձեռագրերի յիշատակարաններ», կազմեց Լեւոն Խաչիկեան, Երեւան, ՀՍՍՌ ԳԱ Հրատ., 1950, էջ 286-288, 328-329: «Հայ ժողովրդի պատմութիւն», հտ. III, Երեւան, ՀԽՍՀ ԳԱ Հրատ., 1976 էջ 865-866: [↑](#footnote-ref-2)
3. Տե՛ս «ԺԵ դարի հայերեն ձեռագրերի յիշատակարաններ», հտ. Ա, կազմեց Լեւոն Խաչիկեան, Երեւան, ՀԽՍՌ ԳԱ Հրատ., 1955, էջ629, **Հ. Ղեւոնդ Ալիշան**, Հայապատում, Վենետիկ, Ս. Ղազար, 1901, էջ 574, **Մկրտիչ Նաղաշ**, աշխատասիրութեամբ Էդուարդ Խոնդկարեանի, Երեւան, ՀԽՍՀ ԳԱ Հրատ., 1965: [↑](#footnote-ref-3)
4. Տե՛ս «Բազմավէպ», 1957, էջ 83-84: [↑](#footnote-ref-4)
5. **Պօղոս Խաչատրեան**, Հայ միջնադարեան պատմական ողբեր, Երեւան, ՀԽՍՀ ԳԱ Հրատ., 1969, էջ 88: [↑](#footnote-ref-5)
6. Տե՛ս «Հայոց նոր վկաները», Վաղարշապատ, Ս. Էջմիածնի տպարան, 1903, էջ 11: [↑](#footnote-ref-6)
7. Տե՛ս «Ուշ միջնադարի հայ բանաստեղծութիւնը», հտ. I, աշխատասիրութեամբ Յասմիկ Սահակեանի, Երեւան, ՀԽՍՀ ԳԱ Հրատ., 1986, էջ 170-172: [↑](#footnote-ref-7)
8. Տե՛ս «Ուշ միջնադարի հայ բանաստեղծութիւնը», հտ. I, էջ 256-259: [↑](#footnote-ref-8)
9. Տե՛ս նոյն, էջ 239-241: [↑](#footnote-ref-9)
10. Տե՛ս «Հայոց նոր վկաները», էջ 396- 408: [↑](#footnote-ref-10)
11. «Հայ ժողովրդի պատմութիւն», հտ. IV, էջ 540: [↑](#footnote-ref-11)
12. Տե՛ս «Հայոց նոր վկաները», էջ 409-411: [↑](#footnote-ref-12)
13. Տե՛ս «Ուշ միջնադարի հայ բանաստեղծութիւնը», հտ. I, էջ 313-317: [↑](#footnote-ref-13)
14. Տե՛ս նոյն, էջ 327-332: Տե՛սնաև **Պօղոս Խաչատրեան**, Հայ միջնադարեան պատմական ողբեր, էջ 132-136: [↑](#footnote-ref-14)
15. Տե՛ս նոյն, էջ 250-263: [↑](#footnote-ref-15)
16. Տե՛ս «Ուշ միջնադարի հայ բանաստեղծութիւնը», հտ. I, էջ 501-530: [↑](#footnote-ref-16)
17. Տե՛ս «Ուշ միջնադարի հայ բանաստեղծութիւնը», հտ. II, աշխատասիրութեամբ Յասմիկ Սահակեանի, Երեւան, ՀԽՍՀ ԳԱ Հրատ., 1987, էջ 52-53: [↑](#footnote-ref-17)
18. Տե՛ս նոյն, էջ 54-70: [↑](#footnote-ref-18)
19. Տե՛ս նոյն, էջ 121-152: [↑](#footnote-ref-19)
20. Տե՛ս նոյն, էջ 176-208: [↑](#footnote-ref-20)
21. Տե՛ս նոյն, էջ 153-162, 168-170, 173-175: [↑](#footnote-ref-21)
22. Տե՛ս նոյն, էջ 209-210: [↑](#footnote-ref-22)
23. Տե՛ս **Ա. Մարտիրոսեան**, Մարտիրոս Ղրիմեցի, ուսումնասիրութիւն եւ բնագրեր, Երեւան, ՀԽՍՀ ԳԱ Հրատ., 1958: [↑](#footnote-ref-23)
24. Տե՛ս նոյն, էջ 273-276: [↑](#footnote-ref-24)